साही जी का मत यह है कि रीतिकालीन कविता ने एक प्रकार की भावानुभूति को धार्मिकता से मुक्ति दिलाई। साही ने हिन्दी के रीतिकालीन काव्य को एक नया संदर्भ दिया। रीति कवियों की आलंकारिक और चमत्कारपूर्ण भाषा दरअसल दरबारों में प्रतिष्ठित फारसी को चुनौती देने में सक्षम है। रीति कवियों की प्रतिष्ठा के कारण ही ब्रजभाषा हिन्दी-प्रदेश की सीमाओं का अतिक्रमण कर जाती है। वह काव्य की राष्ट्र-भाषा का रूप ग्रहण करने लगती है। यह रीतिकाल में निहित सामर्थ्य के कारण हुआ है। इस सामर्थ्य के संदर्भ में रीतिकालीन कविता की पुनर्व्याख्या करने पर दोहों के अर्थ नये रूप में सामने आ पाएँगे, जिनके शृंगारिकता के अतिरिक्त समाज और स्त्री दृष्टिकोण देखने को मिल सकता है। वास्तव में रीतिकालीन कविता के विरह-वर्णन में नारी की समाज में स्थिति तथा उस स्थिति के कारण उसके जीवन दुःख-सुख का चित्र उभारा जाता था, लेकिन एक परम्परागत रूपवादी या शृंगारवादी दृष्टि के अंतर्गत ही आलोचक उसकी व्याख्या करता था, अब रीतिकालीन कविता को इस परम्परागत दृष्टि से मुक्त करके उसकी स्वतंत्रा पुनर्व्याख्या होनी चाहिए। नारी की तत्कालीन समाज में स्थिति को ध्यान में रखकर रीतिकालीन कविता की पुनर्व्याख्या आवश्यक है।